	DOKUMENT ZA INTERNETSKO SAVJETOVANJE O NACRTU OPĆEG AKTA

	Nacrt Pravilnika o provođenju postupaka jednostavne nabave 


	Javna ustanova Park prirode Medvednica

	Početak savjetovanja
10. srpnja 2026.
	Završetak savjetovanja
10. kolovoza 2026.



RAZLOG DONOŠENJA 
	Pravna osnova za donošenje nacrta Pravilnika o provođenju postupaka jednostavne nabave (u daljnjem tekstu: Pravilnik), sadržana je u članku 86. stavku 3. Zakona o izmjenama i dopunama Zakona o javnoj nabavi („Narodne novine“, broj 48/26.) kojim je naručiteljima ostavljen rok od 3 mjeseca od stupanja na snagu Zakona da usklade opće akte kojima se uređuju pravila, uvjeti i postupci jednostavne nabave i plana nabave s odredbama citiranog zakona.

Zakonom su uvedene značajnije izmjene, vezane uz postupke jednostavne nabave proizašle prvenstveno iz razloga usklađenja s direktivama Europske unije iz područja javne nabave, digitalizacije i modernizacije postupaka nabave kao i jačanja antikoruptivnih učinaka te se predlagatelj odlučio na izradu novog Pravilnika u kojem su definirana pravila kako slijedi.  

Člankom 1. uređuju se pravila, uvjeti i način postupanja javnog naručitelja Javne ustanove Park prirode Medvednica u postupku jednostavne nabave, definiraju se novi pragovi jednostavne nabave robe, usluga i radova te se propisuje rodna neutralnost pojmova korištenih u Pravilniku.

Člankom 2. propisuje se obvezatnost poštivanja načela javne nabave.

Člankom 3. utvrđuju se pravila o sprječavanju, prepoznavanju i uklanjanju sukoba interesa. 

Člankom 4. propisuje se krug osoba kojima su dostupni podaci za vrijeme provođenja postupaka nabave. 

Člankom 5. određuju se predmeti koji se moraju unositi u Plan nabave. 
 
Člankom 6. definira se obveza Naručitelja o vođenju registra sklopljenih ugovora o nabavi u Elektroničkom oglasniku javne nabave Republike Hrvatske.

Člankom 7. definira se postupak provođenja jednostavne nabave procijenjene vrijednosti jednake ili manje od 15.000,00 eura

Člankom 8. opisuje se postupak provođenja jednostavne nabave procijenjene vrijednosti veće od 15.000,00 eura. 

Člankom 9. utvrđuju se iznimke od provođenja postupaka jednostavne nabave putem javne objave u EOJN RH.

Člankom 10. propisuju se uvjet pokretanja postupka jednostavne nabave.  

Člankom 11. propisuje se imenovanje tročlanog povjerenstva nadležnog za  provođenje postupaka jednostavne nabave procijenjene vrijednosti veće od 15.000,00 eura kao i način njegova formiranja.

Člankom 12. detaljno se opisuju sastavni dijelovi ponude, rok i način dostave iste, postupanje s odvojenim dijelovima ponude kao i postupanje u slučajevima izmjene nekog od zahtjeva sadržanog u pozivu za dostavu ponuda.

Člankom 13.  opisuje kako Javna ustanova Park prirode Medvednica određuje uvjete u postupku jednostavne nabave te da se ponuditelj tih uvjeta mora pridržavati, ali može u određenim slučajevima zatražiti izmjenu uvjeta na što je Javna ustanova Park prirode Medvednica dužna dati odgovor.

Člankom 14. definira se kriterij za odabir ponude koji može biti najniža cijena ili ekonomski najpovoljnija ponuda. 

Člankom 15. uređuje se postupak otvaranja, pregleda i ocjenjivanja pristiglih ponuda. Opisuje se postupanje u slučajevima manjeg odstupanja od zahtjeva, kao i prilikom dostave nepotpune i nejasne dokumentacije. 

Člankom 16. utvrđuje se način završetka postupka jednostavne nabave.

Člankom 17. taksativno se propisuju situacije u kojima će Javna ustanova Park prirode Medvednica poništiti postupak nabave. 

Člankom 18. opisuje se ugovorni odnos koji nastaje kao posljedica odabira ponuditelja. Zabranjuje se izmjena bitnih elemenata ugovora u odnosu na one propisane, osim u slučajevima utvrđenim predmetnim člankom.  

Člankom 19. utvrđena su pravila o mogućnosti uvida u dostavljanje ponude i ulaganja prigovora na počinjene prigovore.

Člankom 20. propisuje se primjena Zakona na postupke jednostavne nabave Javne ustanove Park prirode Medvednica. 

Člankom 21. naveden je prestanak važenja Pravilnik o provođenju postupka jednostavne nabave, KLASA: 011-01/17-01/01, URBROJ: 251-510-03-17-01 od 7. veljače 2017. godine i Pravilnik o izmjenama i dopuni Pravilnika o provođenju postupaka jednostavne nabave KLASA: 011-01/17-01/01, URBROJ: 251-510-04-22-03 od 21. prosinca 2022. godine.



Pozivamo predstavnike javnosti da najkasnije do 10. kolovoza 2026. godine dostave svoje komentare na nacrt Pravilnika o provođenju postupaka jednostavne nabave putem OBRASCA za savjetovanja na e-mail: info@pp-medvednica.hr. 

Po završetku savjetovanja, svi pristigli doprinosi bit će javno dostupni na internetskoj stranici Javne ustanove Park prirode Medvednica, te priloženi uz prijedlog akta o kojem će raspravljati Upravno vijeće Javne ustanove Park prirode Medvednica.

Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnijeg Nacrta Pravilnika o provođenju postupaka jednostavne nabave.


KLASA: 003-01/26/01/02
URBROJ: 251-510-04-26-2
Zagreb, 10. srpnja 2026. godine
